P6_TA(2005)0067

Eelarvemenetluse suunised 2006 (teised jaod)

Euroopa Parlamendi resolutsioon 2006. aasta eelarvemenetluse suuniste kohta II, IV, V, VI, VII, VIII (A) ja VIII (B) jao kohta ja Euroopa Parlamendi eelarvestuse (I jagu) esialgse projekti kohta (2004/2271(BUD))

Euroopa Parlament,

- võttes arvesse EÜ asutamislepingu artiklit 272;

- võttes arvesse 6. mai 1999. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini ja eelarvemenetluse parandamise kohta [1];

- võttes arvesse Euroopa Liidu 2005. eelarveaasta üldeelarvet [2];

- võttes arvesse kontrollikoja 2003. eelarveaasta aastaaruannet koos kontrollitavate institutsioonide vastustega [3];

- võttes arvesse kodukorra artiklit 69 ja IV lisa;

- võttes arvesse eelarvekomisjoni raportit ning kodanikuvabaduste, justiits- ja siseasjade komisjoni arvamust (A6-0043/2005);

A. arvestades, et finantsperspektiivi tehnilise korrigeerimise esialgsetes näitajates on 2006. aasta eelarves rubriigile 5 (halduskulud) ette nähtud 6704 miljardi euro suurune ülemmäär;

B. arvestades, et 2006. aasta eelarves kajastub 2004. aastal toimunud laienemise finantsmõju täiel määral, kuivõrd selleks ajaks on tööle võetud enamik uutest töötajatest;

C. arvestades, et märkimisväärne osa 2007. aastaks kavandatud järgmise laienemise ettevalmistustöödest viiakse ellu 2006. aastal;

D. arvestades, et 2006. aasta on viimane praeguse finantsperspektiivi eelarveaasta;

Poliitilised prioriteedid

Konsolideerimine ja valmistumine järgmiseks laienemiseks

1. peab äärmiselt oluliseks võtta vajadusel vastu täiendavad asjakohased meetmed 2004. aasta laienemise tõhusaks lõpuleviimiseks; on arvamusel, et 2006. aastaks on tööle võetud enamik kümne uue liikmesriigi uutest töötajatest, millega kaasneb täiemahuline finantsmõju teiste institutsioonide eelarvetele;

2. rõhutab, et on oluline kaasata uued töötajad institutsioonide struktuuri; leiab, et mahajäämusega valdkondades, näiteks kirjalikus ja suulises tõlkes, tuleks võtta spetsiaalseid koolitusmeetmeid;

3. rõhutab vajadust alustada dünaamiliselt ettevalmistusi järgmiseks laienemiseks, mille käigus kavakohaselt ühinevad 2007. aastal Rumeenia ja Bulgaaria; palub institutsioonidel esitada 1. septembriks 2005 üksikasjaliku teabe ettevalmistusi puudutavate plaanide ning finantstagajärgede hinnangute kohta;

Assigneeringute tõhus ja ratsionaalne kasutamine

4. kutsub institutsioone üles parandama kulutuste tegemise kvaliteeti, kasutades olemasolevaid assigneeringud tõhusamalt ja ratsionaalsemalt põhitegevuse elluviimiseks; loodab, et selline suhtumine kajastub institutsioonide eelarvestuste ettepanekutes;

5. on arvamusel, et institutsioonide toimimise parandamiseks vahendite leidmisel peaks esimese võimalusena kasutama assigneeringute ja töötajate ümberpaigutamist; osutab asjaolule, et pakutud uute algatuste hindamisel tuleks võtta arvesse nende pikaajalisi finantstagajärgi;

6. pooldab tõhususe suurendamiseks institutsioonidevahelise koostöö tugevdamist; palub, et komisjon esitaks 1. juuliks 2005 aruande, milles tuuakse välja senine kasu institutsioonidevahelisest koostööst;

7. soovitab teabevahendi loomist, mis võimaldaks kõikide institutsioonide tõlkijatel jagada juba tõlgitud tekste ja muudatusettepanekuid, et vähendada kulusid ja suurendada tõlgete kvaliteeti;

Terviklikuma eelarvestamise poole

8. leiab, et teiste institutsioonide eelarvete struktuur ja sisu peaks olema terviklikum; tervitab kavatsusi muuta teiste institutsioonide eelarvete liigendus selgemaks; kutsub institutsioone üles lisama oma eelarvestustesse eelarveliste eraldiste selge jaotus põhiliste tegevusalade ja ülesannete kaupa;

Muud teemad

9. kutsub institutsioone üles esitama 1. septembriks 2005 ülevaade meetmetest, mis on võetud selleks, et kõrvaldada takistused võrdse kohtlemise osas vastavalt EÜ asutamislepingu artiklile 13, võttes arvesse uute personalieeskirjadega pakutud võimalusi;

10. leiab, et keskkonnasõbraliku poliitika rakendamine peaks olema institutsioonide igapäevase töö osa; kutsub kõiki institutsioone üles andma 1. septembriks 2005 ajakohastatud hinnangu tegevuste kohta seoses osalemisega Euroopa Liidu keskkonnajuhtimis- ja -auditeerimissüsteemis (EMAS); rõhutab, et iseäranis uued ehitusprojektid pakuvad võimaluse investeerida, pärast kulude-tulude analüüsi, keskkonnasõbralikesse energiasüsteemidesse, mis pikas perspektiivis on odavamad ja saastavad oluliselt vähem keskkonda; leiab, et Euroopa institutsioonid peaksid olema siinkohal eeskujuks;

11. kutsub institutsioone üles esitama 1. septembriks 2005 aruannet viiside kohta, mille abil nad ergutavad töötajaid kasutama ühistransporti;

12. viitab mõjudele, mida avaldab personali arvu suurendamine tulevikus pensionimaksetele; ootab komisjoni administratsioonilt ettepanekuid, mis hoiaksid ära liigse koormuse jooksvale halduseelarvele, näiteks pensionifondi kaudu;

Euroopa Parlament

2004. aasta laienemise konsolideerimine

13. peab oluliseks laienemisega seotud ametikohtade täitmist; rõhutab, et on oluline luua laienemisega seotud ametikohti erinevatel palgaastmetel; toetab nõudmist, mille kohaselt peaks kõikides ametlikes keeltes olema piisavalt kvalifitseeritud suulisi ja kirjalikke tõlke, et kõikidel parlamendiliikmetel oleks võimalik Euroopa Parlamendi töös aktiivselt osaleda; rõhutab, et kõikide parlamendiliikmete võrdse kohtlemise tagamiseks on vaja võtta asjakohaseid meetmeid;

Valmistumine 2007. aasta laienemiseks

14. peab äärmiselt oluliseks vajalike ettevalmistuste tegemist Rumeenia ja Bulgaaria tõrgeteta ühinemiseks Euroopa Liiduga; palub parlamendi peasekretäril esitada nende ettevalmistuste kohta 1. septembriks 2005 praktilised ettepanekud; rõhutab uutele vaatlejatele ja parlamendiliikmetele asjakohaste lingvistiliste teenuste tagamise vajadust;

Euroopa Parlamendi lähendamine kodanikele

15. tuletab meelde, et teabe- ja kommunikatsioonipoliitikal on võtmeroll Euroopa Parlamendi lähendamisel kodanikele; juhib tähelepanu audiovisuaalteenuste olulisusele selle ülesande täitmisel; leiab, et Euroopa Parlamendi kodulehekülg tuleks muuta kasutajasõbralikumaks ja parandada veebilevi;

16. palub Euroopa Parlamendi teabe- ja kommunikatsioonipoliitika täielikku läbivaatamist; palub peasekretäril esitada 1. juuniks 2005 raport, mis sisaldab ülevaadet külastajate teenistuse töö parandamise kohta, et kaasajastada tutvustatavat ala, parandada standardset külastusprogrammi ja suurendada töötajate arvu;

17. rõhutab komisjoniga koostöö tegemise ja vastutuse jagamise tähtsust; väljendab veel kord toetust eesmärgile luua kõikides liikmesriikides nn Euroopa Majad (mida Euroopa Parlamendi ja komisjoni välisbürood kasutaksid ühiselt); leiab, et Euroopa Majade tõhusust ja nähtavust tuleb parandada;

18. leiab, et välisbüroode rolli Euroopa Parlamendi teabe- ja kommunikatsioonipoliitikas ja nende ülesandeid tuleb edasi arendada ning välisbüroodele tuleb ette näha piisavad vahendid; on valmis kaaluma võimalusi, et arendada välisbüroode rolli parlamendiliikmete tegevuse toetamisel;

Euroopa Parlamendi töö kvaliteet ja tõhusus

19. rõhutab, et töö puhul ei peaks kvantiteet muutuma kvaliteedist olulisemaks; on sellest tulenevalt valmis kaaluma, kas Euroopa Parlamendi töö optimeerimiseks tuleks teha muudatusi parlamendi haldusstruktuurides või anda täiendavat toetust põhitegevusaladele;

20. on seisukohal, et Euroopa Parlamendi suurenenud vastutus õigusloomega seotud otsuste vastuvõtmisel nõuab oluliselt suuremate vahendite eraldamist nimetatud põhitegevuse toetamiseks (rohkem elektroonilise hääletamisvarustusega parlamendikomisjonide koosolekuruume, parlamendikomisjonide sekretariaatide tugevdamine, rahalised vahendid parlamendikomisjonidele eriekspertiiside tegemiseks jne);

21. peab oluliseks parlamendiliikmete töötingimuste parandamist; ergutab otsima uue tehnoloogia kasutamise võimalusi tõhususe suurendamise vahendina; tuletab meelde oma 26. veebruari 2004 resolutsioonis [4] esitatud palvet uurida, kas oleks võimalik muuta tööd lihtsamaks videokonverentside ja sarnaste meetodite rakendamise abil; võtab siiski murega teadmiseks suured summad, mis eraldatakse infotehnoloogiale; on mures, et infotehnoloogiaalane teenindus parlamendiliikmetele ei parane; teeb peasekretärile ülesandeks esitada 1. juuliks 2005 parlamendiliikmetele raport infotehnoloogiaalase teeninduse parandamise ettepanekutega;

22. palub raamatukogu personali suuremat toetust parlamendiliikmetele, et viimased saaksid faktilist ja poliitiliste mõjutusteta teavet ELi kodanike tõstatatud huviküsimuste kohta, tehes teabe kõikidele paralamendiliikmetele kättesaadavaks indekseeritud kujul;

23. rõhutab isiklike assistentide tähtsust parlamendiliikmete töös; ootab juhatuse parlamendiliikmete assistentide töörühma tulevasi aruandeid; samuti toetab rahalise läbipaistvuse tõttu assistentide eeskirjade koostamist;

24. peab Euroopa Parlamendi õigusloometegevuse kvaliteedi tagamiseks äärmiselt oluliseks piisava abi ja asjatundlikkuse kindlustamist; ootab algatuse Raising the Game (parlamendi teenuste reformi) kohta ajakohastatud hindamisaruande valmimist;

25. nõuab keelealase toetuse parandamist parlamentaarses töös; nõuab kirjaliku tõlke võimsuse suurendamist, et parlamendiliikmetel oleks võimalik töötada emakeelsete dokumentidega; palub suulise tõlke kättesaadavuse parandamist fraktsioonidele ja nende töögruppidele, kutsub administratsiooni üles võtma vajalikke meetmeid ruumide ja personali osas; teeb ettepaneku teisi institutsioone hõlmava koordineeritud lähenemise kohta, et vajadusel kasutada ära sünergia mõjud;

26. kinnitab, et personalijuhtimine on institutsiooni töö tõhususe seisukohalt otsustava tähtsusega; tunneb muret töölevõtmise menetluste aegluse pärast, seda eelkõige seoses laienemisega; palub sellest tulenevalt peasekretäril töölevõtmise menetlused üle vaadata ning esitada ettepanekud kiiremate menetluste kohta; palub peasekretäril esitada ka arenguaruande edutamissüsteemi kohta, tuues selles välja, kas süsteem võimaldab piisavat eristamist tulemuste põhjal;

27. rõhutab, et tuleb ette näha piisavad kulutused valdkondadele, kus poliitilised otsused nõuavad suuremaid rahalisi kohustusi, et katta Euroopa Parlamendi delegatsioonide väljaspool nende töökohta toimuvate koosolekutega kaasnevad kulutused; teeb juhatusele ülesandeks esitada realistlikud hinnangud WTO parlamentaarse konverentsi organiseerimisega ja kavandatud koosolekute alusel AKV-ELi parlamentaarse ühisassambleega seotud kulutuste kohta;

Euroopa Parlamendi eelarve üldine tase

28. tuletab meelde, et asumine mitmes töökohas toob Euroopa Parlamendi eelarve jaoks kaasa märkimisväärseid lisakulusid; osutab asjaolule, et Euroopa Parlamendi kolmes riigis asumisest tulenevad kulud ulatuvad rohkem kui 200 miljoni euroni aastas;

29. rõhutab, et on oluline leida tasakaal ühelt poolt parlamendiliikmete, fraktsioonide ja administratsiooni töötingimuste parandamise põhjendatud vajaduste ning teiselt poolt eelarve ranguse vahel;

30. leiab, et lõpliku otsuse parlamendi 2006. aasta eelarve üldise taseme kohta saab teha alles siis, kui vajadused on selgelt määratletud; kutsub juhatust üles esitama raportit tõhusama eelarvestamise kohta enne seda, kui esitatakse eelarvestused, et välistada suurte assigneeringujääkide võimalust; rõhutab asjaolu, et nimetatud vajadused määravad eelarve taseme; juhib tähelepanu sellele, et uusi algatusi tuleks asuda ellu viima alles pärast nende pikaajalise finantsmõju hoolikalt hindamist;

Nõukogu

31. kutsub nõukogu üles uute algatuste tegemisel leidma vahendeid esmalt vahendite ümberpaigutamise teel; palub nõukogul rakendada samasugust rangust oma eelarve suhtes nagu ta rakendab teiste institutsioonide eelarvete suhtes;

32. kutsub nõukogu üles eraldama piisavalt vahendeid Schengeni ja tolli järelevalveasutustele vajalike kontrollide teostamiseks;

33. palub nõukogul esitada eelarvestuse samal ajal teiste institutsioonidega ja korraldada selle avaldamine esialgse eelarveprojekti osana;

Euroopa Kohus

34. tuletab meelde, et Euroopa Kohus on teinud oma hoonete eest ettemakseid, millest tulenevalt vähenesid 2005. aasta eelarvelised kulud; märgib, et 2006. aastal jätkuvad iga-aastased maksed lisahoonete eest;

35. palub Euroopa Kohtul esitada Euroopa Parlamendile aruande avaliku teenistuse kohtu loomise ettevalmistuste ja selle finantsmõju kohta;

36. nõuab Euroopa Kohtult vahendite tõhusamat kasutamist, et kiirendada õigusmenetlusi (väiksemate kolleegiumite sagedam kasutamine; personali ümberjaotamine);

Kontrollikoda

37. juhib tähelepanu asjaolule, et 2006. aastal lõpeb kaheksa kontrollikoja liikme ametiaeg, mis toob eelarvele kaasa täiendavaid kulusid ühekordsete hüvitiste ja pensionimaksetena;

38. märgib, et kontrollikoda jätkab oma hoonete moderniseerimist, et need vastaksid tervishoiu-, ohutus-ja keskkonnanõuetele, samuti teise laienduse ehitamist;

Euroopa majandus- ja sotsiaalkomitee ning regioonide komitee

39. rõhutab eelarvelise ranguse vajadust, eriti seoses kinnisvaraprojektidega; palub mõlemal komiteel esitada Euroopa Parlamendile aruande oma ehituskavade ning renditava büroopinna vajaduste, samuti ühiste teenistuste toimimise kohta; kutsub mõlemaid institutsioone üles esitama aruannet finantskontrolli ametikohtade täitmise hetkeseisu kohta;

Ombudsman

40. märgib Euroopa ombudsmani büroo tegevuse laienemist; kavatseb hinnata kaebuste arvu muutumise finantsmõju;

Euroopa Andmekaitseinspektor

41. juhib tähelepanu asjaolule, et 2006. aasta on teine aasta, mil andmekaitseinspektor tegutseb täismahus;

***

42. teeb oma presidendile ülesandeks edastada käesolev resolutsioon nõukogule, komisjonile, Euroopa Kohtule, kontrollikojale, Euroopa majandus- ja sotsiaalkomiteele, regioonide komiteele, Euroopa Ombudsmanile ja Euroopa Andmekaitseinspektorile.

[1] EÜT C 172, 18.6.1999, lk 1. Kokkulepet on muudetud otsusega 2003/429/EÜ (ELT L 147, 14.6.2003, lk 25).

[2] ELT L 60, 8.3.2005.

[3] ELT C 293, 30.11.2004, lk 1.

[4] ELT C 98 E, 23.4.2004, lk 171.

--------------------------------------------------